Karina Lorentzen Dehnhardt (SF), 2025-11-07:
Tak for ordet.
Baggrunden for det her lovforslag er jo dokumentaren om den sorte svane, som viste, hvordan kriminelle kunne lave fakturafabrikker og svindlede samfundet for store summer, og så fik de endda indsat kuratorer, som kunne se igennem fingre med hvidvask og økonomisk kriminalitet.
En gennemgang af den tidligere Hortenpartners sager i Sø- og Handelsretten viste, at det ikke var den eneste gang, det var sket.
Det skabte jo en helt berettiget debat om, hvorvidt man bare skal have lov til at kunne udpege sin egen kurator, fordi der ligger en mulighed for svindel i præcis det.
Så er vi fremme ved det her lovforslag, som jo bygger på Konkursrådets anbefalinger for at forhindre misbrug af konkurs- og insolvenssystemet.
Vi synes, det er fornuftigt, at der er en fast kreds af erfarne kuratorer at trække på.
Det giver kvalitet og ens regler, og som Finans Danmark bl.a. har peget på i høringssvarene, skal der jo stadig være fleksibilitet og branchekendskab, så man ikke ender med et lukket system.
Derfor er det også positivt, at Justitsministeriet har præciseret, at skifteretten kan fravige reglerne, hvis der er bedre kandidater med en meget bred opbakning.
Et andet vigtigt punkt, som jo også har været genstand for debat her i dag, er lønmodtagernes stemmeret.
I det oprindelige forslag risikerede man at svække fagforeningernes rolle, fordi lønkravet skulle overdrages til ejer for at give stemmeret, og det ville være et skridt i den forkerte retning, er der flere fagforbund, der har påpeget.
Derfor er det rigtig godt, at ministeren på det punkt har justeret forslaget, så lønmodtagere og ledelse stadig kan stemme via deres fagforening eller a-kasse.
Det sikrer, at medarbejderne fortsat har indflydelse på, hvem der behandler deres sag.
Det synes jeg vi skal undersøge i udvalgsbehandlingen, og det er der også flere ordførere der har peget på at vi kan gøre, så jeg synes, at vi godt kan bakke op om, at vi får en forklaring på, hvorfor det er endt, som det er.
Så er vi jo i SF også enige i, at kurator skal være uafhængig og troværdig, og at reglerne ikke må blive så stramme, at de udelukker de advokater, der er ordentlige og har den nødvendige erfaring til at håndtere store, komplekse konkurssager.
Her synes vi, der er fundet en fornuftig balance, som både styrker gennemsigtigheden og sikrer et stærkt fagligt grundlag i behandlingen af sagerne.
Det er også godt, at man undervejs i arbejdet har lyttet til bekymringerne fra høringen og justeret forslaget, så det forhindrer misbrug, men respekterer lønmodtagernes rettigheder.
Så alt i alt kan vi støtte det her forslag.
Men jeg har også lige lyst til at sige her til sidst, at en af de ting, som jeg fortsat ikke synes er løst, er, at vi jo har set, at retterne heller ikke altid udfører de kontroller af konkurssager, som de skulle.
Faktisk var der et folketingssvar, som viste, at der var nogle retter, der overhovedet ikke havde lavet nogen kontroller, og her synes jeg stadig, vi mangler at sætte nogle penge af til, at det rent faktisk kan ske, for det er jo også et sted, hvor vi kan holde øje med misbrug af kuratorer.
Så kan jeg være en lille smule ærgerlig over, at jeg synes, at debatten om »Den sorte svane« er endt med, at det bare bliver til et par spredte lovforslag.
Jeg tror, jeg lovede mig selv, da den debat ramte, at vi ikke måtte stoppe debatten om økonomisk kriminalitet og hvidvask, som efterhånden er blevet en vældig stor plage for vores samfund, og som vi mister milliarder af kroner på hvert år.
Jeg synes, at vi skulle have gået videre med det forslag, der har været fra en masse aktører på det her område, om at lave en tværministeriel enhed.
Det er faktisk ofte sådan, at vi i Retsudvalget sidder og kigger på et svindelproblem, men at løsningen på forebyggelse ligger på en masse andre ministerieområder.
Da Justitsministeriet eksempelvis ikke kan pålægge Erhvervsministeriet at gøre noget bestemt, burde der være en tværministeriel enhed, som kigger på, hvad det er, der skal til på det her område, og hvor der faktisk også var en bemyndigelse til at sige til de enkelte ministerier, at det her er det, der brænder lige nu, og at der skal vi kanalisere lovgivning og ressourcer hen.
Sådan er det jo som bekendt ikke blevet, og derfor tror jeg, vi vil se, at vi fortsat kommer til at halte lidt bagefter de kriminelle på det her område.
Tak for ordet.